## Rješenje kojim se nalaže Upravi društva Bilokalnik-IPA d.d., Koprivnica, da bez odgode, izmijeni točku 2. svojeg mišljenja o ponudi za preuzimanje društva Duropack AG, 1230 Beč

### NN 55/2010 (5.5.2010.), Rješenje kojim se nalaže Upravi društva Bilokalnik-IPA d.d., Koprivnica, da bez odgode, izmijeni točku 2. svojeg mišljenja o ponudi za preuzimanje društva Duropack AG, 1230 Beč

HRVATSKA AGENCIJA ZA NADZOR FINANCIJSKIH USLUGA

1337

Sukladno odredbama članka 15. stavak 1. točka 10. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 48. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, u predmetu nadzora nad primjenom odredbi Zakona o preuzimanju dioničkih društava, pokrenutom po službenoj dužnosti, na sjednici održanoj 27. travnja 2010. godine, donijela je

RJEŠENJE

1. Nalaže se Upravi društva Bilokalnik-IPA d.d., Koprivnica, Dravska b.b., da bez odgode, izmijeni točku 2. svojeg mišljenja o ponudi za preuzimanje koju je društvo Duropack AG, Brunner Straβe 75, 1230 Beč, objavilo u Jutarnjem listu 19. travnja 2010. godine i u Narodnim novinama 21. travnja 2010. godine, tako da isto sadrži mišljenje o vrsti i visini ponuđene naknade u skladu s odredbom članka 41. stavak 1. točka 1. Zakona o preuzimanju dioničkih društava.

2. Nalaže se Upravi društva Bilokalnik-IPA d.d., Koprivnica, Dravska b.b., da po izradi izmjene mišljenja iz točke 1. izreke, bez odgode isto predoči predstavnicima radnika u društvu Bilokalnik-IPA d.d., Koprivnica, Dravska b.b..

3. Predstavnici radnika u društvu Bilokalnik-IPA d.d., Koprivnica, Dravska b.b., mogu u roku od jednog dana od dana primitka izmjene mišljenja iz točke 1. izreke, Upravi društva Bilokalnik-IPA d.d., Koprivnica, Dravska b.b., dostaviti dodatno mišljenje o ponudi za preuzimanje, uzimajući u obzir izmjenu mišljenja iz točke 1. izreke.

4. Nalaže se Upravi društva Bilokalnik-IPA d.d., Koprivnica, Dravska b.b., da po primitku mišljenja predstavnika radnika u društvu Bilokalnik-IPA d.d., Koprivnica, Dravska b.b. ili po proteku roka iz točke 3. izreke, bez odgode, objavi izmjenu mišljenja iz točke 1. izreke i mišljenje predstavnika radnika ako je isto dano, na Zagrebačkoj burzi d.d., Zagreb, Ivana Lučića 2A, te u prvom sljedećem izdanju u »Narodnim novinama« i u jednim dnevnim novinama koje se redovito prodaju na cijelom teritoriju Republike Hrvatske.

5. Nalaže se društvu Bilokalnik-IPA d.d., Koprivnica Dravska b.b., da ovo rješenje bez odgode dostavi dioničarima društva Bilokalnik-IPA d.d., Koprivnica Dravska ili omogući dostavu rješenja putem Središnjeg klirinško depozitarnog društva d.d. Zagreb, Heinzelova 62/a.

6. Nalaže se Upravi društva Bilokalnik-IPA d.d., Koprivnica, Dravska b.b., da po izvršenju radnji naloženih u točki 1., 2., 4. i 5. izreke, bez odgode, dostavi Hrvatskoj agenciji za nadzor financijskih usluga dokaz o učinjenom.

7. Nalaže se društvu Bilokalnik-IPA d.d., Koprivnica Dravska b.b., u roku od 15 (petnaest) dana od dana primitka ovog rješenja, platiti administrativnu pristojbu u iznosu od 2.000,00 kuna u korist državnog proračuna i naknadu u iznosu od 20.000,00 kuna u korist žiro-računa Hrvatske agencije za nadzor financijskih usluga broj 2390001-1100329373, jer će u protivnom navedeni iznosi biti naplaćeni prisilnim putem.

8. Ovo Rješenje objavit će se u »Narodnim novinama«.

Obrazloženje

I. Rješenjem Hrvatske agencije za nadzor financijskih usluga (dalje u tekstu: Agencija), klasa: UP/I-451-04/10-10/7, urbroj: 326-111/10-4, 15. travnja 2010. godine, društvu Duropack AG, Brunner Straβe 75, 1230 Beč, zastupanom po odvjetniku Tomislavu Tusu iz Odvjetničkog društva Žurić & partneri, Zagreb, Ivana Lučića 2A (dalje u tekstu: Ponuditelj), odobreno je objavljivanje ponude za preuzimanje društva Bilokalnik-IPA d.d., Koprivnica Dravska b.b. (dalje u tekstu: Ciljno društvo).

II. Podnescima od 19. i 22. travnja 2010. godine, Ponuditelj je, u skladu s odredbom članka 4. stavak 4. Zakona o preuzimanju dioničkih društava (dalje: Zakon), obavijestio Agenciju da je ponudu za preuzimanje Ciljnog društva objavio u Jutarnjem listu 19. travnja 2010. godine te u »Narodnim novinama« br. 48/10, 21. travnja 2010. godine.

O primitku objavljene ponude za preuzimanje, Ciljno društvo je obavijestilo Agenciju podneskom od zaprimljenim 22. travnja 2010. godine. Nadalje, Ciljno društvo je 26. travnja 2010. dostavilo Agenciji u Službeni registar propisanih informacija, mišljenje Uprave Ciljnog društva o objavljenoj ponudi za preuzimanje, sukladno odredbi članka 41. stavak 5. Zakona. Uvidom u podatke objavljene na internetskim stranicama Zagrebačke burze d.d. Zagreb, utvrđeno je da mišljenje uprave Ciljnog društva o ponudi za preuzimanje, dostavljeno Zagrebačkoj burzi i objavljeno 26. travnja 2010. godine.

III. Uprava ciljnog društva, sukladno odredbi članka 41. stavak 5. Zakona, obvezna je u roku od 10 dana od objave ponude za preuzimanje, objaviti obrazloženo mišljenje o ponudi za preuzimanje koje u skladu s odredbom članka 41. stavak 1. Zakona, mora sadržavati:

1. mišljenje o vrsti i visini ponuđene naknade,

2. mišljenje o namjeri ponuditelja u pogledu budućeg poslovanja ciljnog društva,

3. mišljenje o strateškim planovima ponuditelja u odnosu na ciljno društvo i mogućim posljedicama provedbe tih planova na politiku zapošljavanja i radnopravni status radnika ciljnog društva, kao i na moguće promjene vezane uz mjesta u kojima društvo obavlja svoje djelatnosti,

4. izjave članova uprave o njihovoj namjeri da ponudu za preuzimanje prihvate ili odbiju,

5. očitovanje članova uprave o postojanju njihovog sporazuma s ponuditeljem u svezi s ponudom za preuzimanje, kao i sadržaj takvog sporazuma, ako sporazum postoji.

Zakonom je jasno propisan rok za objavu mišljenja i obvezni sadržaj mišljenja uprave ciljnog društva o ponudi za preuzimanje, kako bi se dioničari ciljnog društva, ali i šira javnost, na vrijeme upoznali sa stavom uprave o objavljenoj ponudi za preuzimanje, a posebno o ponuđenoj cijeni.

Imajući u vidu navedeno, uprava Ciljnog društva je, opreza radi, 22. travnja 2010. godine, posebno upozorena (usmeno) od strane ovlaštene djelatnice Agencije na obvezni sadržaj mišljenja uprave ciljnog društva i rok u kojem se isto mora predočiti predstavnicima radnika i objaviti na način propisan Zakonom.

Međutim, uvidom u mišljenje Uprave Ciljnog društva o objavljenoj ponudi za preuzimanje, utvrđeno je da isto ne sadrži obrazloženo mišljenje o vrsti i visini naknade u smislu odredbe članka 41. stavak 1. točka 1. Zakona. Naime, u mišljenju Uprave Ciljnog društva o vrsti i visini naknade, odnosno cijeni u objavljenoj ponudi za preuzimanje, konstatirano je da je ponuđena cijena u iznosu od 90,00 kn u skladu s odredbom članka 16. Zakona, što potvrđuje rješenje Agencije. Ovo ne predstavlja mišljenje o vrsti i visini naknade u smislu navedene zakonske odredbe, nego ponavljanje utvrđenja iz Rješenja kojim je Agencija odobrila objavljivanje predmetne ponude za preuzimanje, a koje utvrđenje je u isključivoj nadležnosti Agencije, a ne uprave ciljnog društva.

Obveza uprave ciljnog društva da objavi obrazloženo mišljenje o vrsti i visini naknade odnosi se (u konkretnom slučaju) u prvom redu na primjerenost visine naknade. Visina naknade nije primjerena samo zbog toga što je u skladu sa zakonskim odredbama o minimalnoj cijeni. Zadaća Uprave ciljnog društva, kao organa dioničkog društva koji ima najpotpunija saznanja u vezi s poslovanjem ciljnog društva, jest da polazeći od podataka o financijskom i poslovnom položaju ciljnog društvu procijeni primjerenost visine naknade, jer to može biti od bitnog utjecaja na odluku imatelja dionica o tome hoće li ili ne pohraniti svoje dionice. Ovo je posebno važno kad se dionicom ciljnog društva na uređenom tržištu ne trguje u dovoljnoj mjeri tako da postignuta cijena ne odražava stvarni financijski i poslovni položaj ciljnog društva. Konačno, uprava ciljnog društva treba voditi računa o odredbi članka 41. stavak 4. Zakona, koja propisuje odgovornost osoba koje su izradile ili sudjelovale u izradi mišljenja za štetu dioničarima, ukoliko su znale ili trebale znati da informacije dovode u zabludu.

Slijedom izloženog, temeljem odredbe članka 48. stavak 3. točka 3. Zakona, riješeno je kao u točki 1. izreke ovog rješenja.

IV. Prije objave mišljenja o objavljenoj ponudi za preuzimanje, uprava ciljnog društva obvezna je, sukladno odredbi članka 41. stavak 2. Zakona, isto predočiti predstavnicima radnika koji su ovlašteni dati svoje mišljenje o ponudi za preuzimanje. Navedenim odredbama Zakona, predstavnicima radnika u ciljnom društvu omogućava se da budu pravovremeno upoznati s mišljenjem uprave ciljnog društva i da uzimajući u obzir, između ostalog i stavove uprave ciljnog društva, daju svoje mišljenje o ponudi za preuzimanje. Na isti način, uzimajući u obzir navedenu odredbu Zakona, predstavnicima radnika potrebno je dostaviti i izmjenu mišljenja Uprave, pa je u skladu s odredbom članka 48. stavak 3. točka 5. Zakona, odlučeno kao u točki 2. i 3. izreke ovog rješenja.

V. Uprava ciljnog društva obvezna je, u skladu s odredbom članka 41. stavak 1. Zakona, objaviti svoje obrazloženo mišljenje o ponudi za preuzimanje. Ako uprava ciljnog društva zaprimi mišljenje predstavnika radnika, obvezna je, sukladno odredbi članka 41. stavak 3. Zakona, kod objave isto priložiti svojem mišljenju. Objava se, sukladno odredbi članka 4. stavak 4. Zakona, mora učiniti na hrvatskom jeziku u »Narodnim novinama« i u jednim dnevnim novinama koje se redovito prodaju na cijelom teritoriju Republike Hrvatske. Isto tako, u smislu odredbe članka 41. stavak 5. Zakona, Uprava ciljnog društva obvezna je mišljenje dostaviti Zagrebačkoj burzi d.d., radi objave.

Postupanje u skladu s navedenim odredbama Zakona, valjalo je primijeniti i u slučaju izmjene mišljenja uprave ciljnog društva, pa je sukladno odredbi članka 48. stavak 1. i stavak 3. točka 3. Zakona, odlučeno je kao u točki 4. izreke ovog rješenja.

VI. Odredbom članka 48. stavak 4. Zakona, propisano je da će sve poduzete mjere iz stavka 3. navedenog članka, Agencija će dostaviti dioničarima putem ciljnog društva. Slijedom navedene odredbe odlučeno je kao u točki. 5. izreke ovog rješenja.

Sukladno odredbi članka 48. stavak 2. Zakona, Agencija je ovlaštena svojim rješenjem odrediti rok za izvršenje naloženih radnji te dostavljanje dokaza o učinjenom, pa je u skladu s navedenom odredbom, riješeno kao u točki 6. izreke ovog rješenja.

VII. Sukladno odredbi članka 4. stavka 1. točke 3. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga broj (»Narodne novine« br. 155/09), Ponuditelj je obvezan platiti administrativnu pristojbu i naknadu, pa je stoga riješeno kao u točki 7. izreke ovog rješenja.

VIII. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«, pa je stoga riješeno kao u točki 8. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-10/7

Urbroj: 326-111/10-9

Zagreb, 27. travnja 2010.

Član Uprave
Ivan Vrljić, v. r.

Rješenje, NN 55/2010-1337